היחידה הרב-ממדית

היחידה הרב-ממדית (יחידה 888, הידועה גם כ"יחידת רפאים") היא יחידה קרבית מיוחדת בצה"ל, הפועלת תחת זרוע היבשה. היחידה הוקמה במהלך שנת 2019 ביוזמת הרמטכ"ל אביב כוכבי, כחלק מהתכנית הרב־שנתית "תנופה", במטרה להיערך ללחימה בשדה הקרב העתידי. היא מהווה יחידת מודל לשינויים עתידיים ביחידות התמרון של צה"ל. היחידה מיועדת להילחם בכל זירות הלחימה ובכל תוואי שטח בהתאם למאפייניו ולאתגריו המשתנים, תוך שהיא משמשת ככוח מתמרן רב־זרועי, בעל כושר לחימה גבוה לאיתור, לחשיפה ולהשמדת אויב. היחידה מוכשרת ומתפקדת כיחידת קומנדו, על אף שאינה חלק מחטיבת עוז.

בסיס האם של היחידה הוא תל נוף.

מאפיינים והיסטוריה 
היחידה משלבת יכולת חי"ר, שריון, הנדסה קרבית, נ"ט, אוויר ומודיעין. היא מורכבת ממאות לוחמים שהגיעו מסיירות חטיבות החי"ר השונות, יחידת יהל"ם, בלנ"מ 444, יחידת עוקץ, דובדבן, מגלן, אגוז, ופלס"ר שריון, וכן מקציני מודיעין, תקשוב וחיל אוויר. למפקדה הראשון של היחידה מונה סגן־אלוף עמי ביטון.

בפברואר 2020 נערך מסדר ההקמה של היחידה ונחשף סמלה, חרב המשתלבת בתוך הספרה שמונה ובה מוטמעים חיצים הפונים לכיוונים שונים. המוטיבים המובילים ברעיון תג היחידה הם שילוביות, סינרגיה וקטלניות.

במהלך המתיחות בין ישראל לחזבאללה באוגוסט 2020 לקחה היחידה לראשונה חלק בפעילות מבצעית.

בספטמבר 2020 עברה היחידה מכפיפות עוצבת האש לעוצבת הבזק, אוגדת חי"ר־אש המיועדת ללחימה בשטחים מבוצרים ולממש את עיקרון "שדה הקרב המשולב הרב-ממדי". עוצבה זו כוללת בנוסף את חטיבת הקומנדו במילואים, חטיבת כפיר, יחידת הבלנ"מ 444, עוצבת ראם וחטיבת שועלי מרום.

במהלך מבצע שומר החומות פעלה היחידה בגזרת החטיבה הצפונית של רצועת עזה.

ב־27 ביולי 2021 מונה אל"ם איתמר בן חיים למפקד היחידה, במקומו של אל"ם עמי ביטון שעבר לפקד על החטיבה הצפונית באוגדת עזה.

לאחר שנדדה מאז הקמתה בין בסיסים שונים, התמקמה היחידה בספטמבר 2021 בבסיס קבע שהוקם עבורה במרכז הארץ.

בקיץ 2021 החל גיוס לוחמים ישירות למסלול הכשרה ייעודי ליחידה.

ביוני 2022 זכתה היחידה במקום הראשון בבית היחידות המיוחדות באליפות הרפואה של צה"ל. באוקטובר אותה שנה, זכתה היחידה במקום הראשון בבית היחידות המיוחדות באליפות הצליפה הבינלאומית של צה"ל.

ב-2023 נחשף שהיחידה הרב-ממדית מפעילה רחפן תוקף בשם "קרנף" החמוש במטול רימונים 40 מ"מ, שפותח על ידי יחידת יפת"ח. באמצע השנה, הוכפפה היחידה, מבחינה פיקודית, ישירות לזרוע היבשה ולמערך התמרון מבחינה מקצועית.

מלחמת חרבות ברזל 
ב-7 באוקטובר 2023, במהלך קרב רעים, בהיתקלות עם מחבלים נהרגו מפקד היחידה, אל"ם רועי לוי, סרן יותם בן בסט, מפקד פלגה ביחידה, סגן יונתן גוטין, קצין תקשוב ביחידה, וסמ"ר איתי נחמיאס לוחם ביחידה.

מסלול הכשרה 
עם הקמתה הגיעו ליחידה הרב-ממדית צוותים שהתגייסו ושירתו ביחידות אחרות. כחלק מהתפתחות היחידה, עודכן מסלול המיון וכעת מגיעים צוותים שמתגייסים באופן ייעודי אליה.

החיילים המיועדים ליחידה הרב-ממדית עוברים טירונות בבא"חים של חטיבות החי"ר השונות (צנחנים, נח"ל וכדומה), ואחריה מגיעים ליחידה הרב-ממדית בבסיס תל נוף – בו עוברים את ההכשרה המתקדמת שאורכת 12 שבועות. לאחר שעברו את ההכשרה, הבוגרים מתחילים את שירותם הסדיר בצוותי היחידה.

לוחמי עוקץ ויהל"ם יכולים להצטרף ליחידה הרב-ממדית, לאחר שעברו הכשרה מלאה ביחידות שלהם.

מפקדי היחידה

גלריה

ראו גם 
 צק"ח גדעון
 יחידות מובחרות בצה"ל

קישורים חיצוניים 

 
 יחידה כזאת לא הייתה בצה"ל – עד היום, אתר צה"ל, 1 בינואר 2020
 
 
 
 
 
 
 
 סגן (מיל') שיר שחר, יחידת "רפאים" לאן?, הוצאת מערכות, 2 בדצמבר 2021

הערות שוליים 

עוצבת הבזק
יחידות מובחרות בצה"ל